"Сонца праз лісце…" – назву вечарыне дала аднайменная даўняя і ў свой час вельмі папулярная ў асяродку мінскай інтэлігенцыі песня У. Кандрусевіча, якую аўтар выканаў на вечарыне разам з вядомым гітарыстам Уладзімірам Угольнікам. Світэр, джынсы, гітара… Як арганічна, нязмушана і артыстычна выглядаў У. Кандрусевіч у гэтым абліччы! А потым – бездакорны вечаровы гарнітур, клавіятура элегантнага раяля: якое бліскучае пераўвасабленне ў вобраз маэстра! І незабыўны апафеоз: "Тэатральная сцэна – наша плаха і трон", – пачынала Наталля Гайда "Гімн Тэатра" з мюзікла "Джулія", і выходзілі да публікі ўсе ўдзельнікі праграмы, і сыпаўся з няўгледнага тэатральнага неба залаты дождж…